《送杨诚斋赴江东漕》
宋代·彭龟年

爱公喜公去，爱国喜公住。
公去不可留，一节江东路。
停不与公别，琐琐不足疏。
金陵古都会，形势天所付。
江淮有前蔽，荆楚无后顾。
矫首对山河，亦足发外惧。
钱唐六十年，帖帖泰山措。
繁华视旧都，无复郇瑕虑。
郇瑕仅忧贫，虽贫犹未斁。
安得小范老，前席借一箸。
重画汴洛谋，起此宴安痼。
金粟互输送，甲兵更守戍。
去年徜习惯，缓急乃暇豫。
耳闻不如见，公见况超悟。
愿公细平章，公期一言寤。
从此日暮云，不外锦囊句。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。